Ακατάλληλο για κατανάλωση κρίθηκε το νερό στον οικισμό Μικροκώμης του δήμου Βόλβης, καθώς μετά από εξέταση των δειγμάτων εντοπίστηκε υψηλή περιεκτικότητα ισοτόπων ουρανίου.

Η Δημοτική Επιχείρηση Ύδρευσης Αποχέτευσης Βόλβης, με ανακοίνωσή της, απαγορεύει στους περίπου 50 κατοίκους την κατανάλωση του νερού, καθώς και τη χρήση του για μαγείρεμα ή άλλες οικιακές χρήσεις, λόγω των υπερβάσεων των τιμών ραδιενέργειας.

«Ερευνούμε αυτό το διάστημα τις υπόλοιπες γεωτρήσεις στην περιοχή, είμαστε σε συνεχή επαφή με τη Διεύθυνση Δημόσιας Υγείας και ενεργούμε κατ' εντολή των αρμοδίων. Εάν δεν βρούμε λύση, σε δεύτερη φάση θα μεταφέρουμε νερό στη Μικροκώμη με άλλο αγωγό από τον διπλανό οικισμό του Προφήτη», δήλωσε στο ΑΠΕ– ΜΠΕ ο δήμαρχος Βόλβης, Διαμαντής Λιάμας.

Σύμφωνα με τον κ.Λιάμα, οι μετρήσεις στο νερό επαναλαμβάνονται κάθε χρόνο και ενώ οι περσινές ήταν καλές, οι φετινές έδειξαν περιεκτικότητα σε ουράνιο, με αποτέλεσμα να απαγορευτεί η κατανάλωση από τους κατοίκους, που πίνουν μόνο εμφιαλωμένο νερό.

Πηγή: ΑΠΕ-ΜΠΕ